गरुडपुराणम्/आचारकाण्डः/अध्यायः १३६
श्रीगरुडमहापुराणम् १३६
ब्रह्मोवाच  ।
श्रवणद्वादशों वक्ष्ये भुक्तिमुक्तिप्रदायिनीम्  ।
एकादशी द्वादशी च श्रवणेन च संयुता  ॥ १,१३६.१ ॥
विजया सा तिथिः प्रोक्ता हरिपूजादि चाक्षयम्  ।
एक भक्तेन नक्तेन तथैवायाचितेन च  ॥ १,१३६.२ ॥
उपवासेन भैक्ष्येण नैवाद्बादशिको भवेत् ।
कास्यं मांसं तथा क्षौद्रं लोभं वितथभाषणम्  ॥ १,१३६.३ ॥
व्यायामं च व्यवायं च दिवास्वप्नमथाञ्जनम्  ।
शिलाषिष्टं मसूरं च द्वादश्यां वर्जयेन्नरः  ॥ १,१३६.४ ॥
मासी भाद्रपदे शुक्ला द्वादशी श्रवणान्विता  ।
महती द्वादशी ज्ञेया उपवासे महाफला  ॥ १,१३६.५ ॥
संगम सरितां स्नानं बुधयुक्ता महाफला  ।
कुंभे सरत्ने सजले यजेत्स्वर्णं तु वामनम्  ॥ १,१३६.६ ॥
सितवस्त्रयुगच्छन्नं छत्रोपानद्युगान्वितम्  ।
ओं नमो वासुदेवाय शिरः संपूजयेत्ततः  ॥ १,१३६.७ ॥
श्रीधराय मुखं तद्वत्कण्ठं कृष्णाय वै नमः  ।
नमः श्रीपतये वक्षो भुजौ सर्वास्त्रधारिणे  ॥ १,१३६.८ ॥
व्यापकाय नमः कुक्षौ केशवायोदरं बुधः  ।
त्रैलोक्यपतये मेढ्रं जङ्घे सर्वभृते नमः  ॥ १,१३६.९ ॥
सर्वात्मने नमः पादौ नैवेद्यं घृतपायसम्  ।
कुम्भांश्च मोदकान्दद्याज्जागरं कारयेन्निशि  ॥ १,१३६.१० ॥
स्नात्वाचान्तोर्ऽचयित्वा तु कृतपुष्पाञ्जलिर्वदेत् ।
नमोनमस्ते गोविन्द बुध श्रवणसंज्ञक !  ॥ १,१३६.११ ॥
अघौघसंक्षयं कृत्वा सर्वसौख्यप्रदो भव  ।
प्रीयतां देवदेवेशो विप्रेभ्यः कलशान्ददेत् ।
नद्यस्तीरेऽयः वा कुर्यात्सर्वान्कामानवाप्नुयात् ॥ १,१३६. १२ ॥
इति श्रीगारुडे महापुराणे पुर्वखण्डे प्रथमांशाख्ये आचारकाण्डे श्रवणद्वादशीव्रतनिरूपणं नाम षट्त्रिंशदुत्तरशततमोऽध्यायः

आचारकाण्डः